แม็คโคร

**แม็คโคร** () เป็นตราสินค้าของสโมสรคลังสินค้านานาชาติของประเทศเนเธอร์แลนด์ ในรูปแบบร้านค้าที่ขายเงินสดและขนเอง ก่อตั้งโดยเอสฮาเฟโฮลดิงส์ ซึ่งเป็นกลุ่มบริษัทสัญชาติเนเธอร์แลนด์ที่มีสำนักงานใหญ่อยู่ในยูเทรกต์ ร่วมกับบริษัทเมโทร เอจี ของประเทศเยอรมนี โดยมีการเปิดสโมสรคลังสินค้าแห่งแรกในอัมสเตอร์ดัมเมื่อปี ค.ศ. 1968

ปัจจุบันมีการขายแฟรนไชส์ของแม็คโครทั่วโลกให้กับบริษัทต่าง ๆ เช่น เมโทร เอจี ในทวีปยุโรป (ยกเว้นสหราชอาณาจักร), เอสฮาเฟโฮลดิงส์ ในกลุ่มประเทศลาตินอเมริกา (ยกเว้นประเทศเปรู) และ ซีพี แอ็กซ์ตร้า ภายใต้ซีพี ออลล์ ในทวีปเอเชีย อย่างไรก็ตาม ในหลายประเทศ การเข้าถึงร้านค้าถูกจำกัดเฉพาะลูกค้าธุรกิจเท่านั้น โดยไม่ได้เปิดให้บริการแก่บุคคลทั่วไป

## ประวัติ
เอสฮาเฟก่อตั้งขึ้นในปี ค.ศ. 1896 จากการควบรวมกิจการระหว่างบริษัททำเหมืองถ่านหินขนาดใหญ่หลายแห่ง ซึ่งบางแห่งดำเนินกิจการมาตั้งแต่คริสต์ศตวรรษที่ 18

ในปี ค.ศ. 1968 แม็คโครสาขาแรกเปิดให้บริการที่อัมสเตอร์ดัม ในช่วงหลายปีถัดมามีการเปิดสาขาเพิ่มขึ้นทั้งในประเทศเนเธอร์แลนด์และประเทศอื่น ๆ หลายประเทศในทวีปยุโรป และในเดือนเมษายน ค.ศ. 1971 มีการเปิดแม็คโครสาขาแรกในสหราชอาณาจักรที่เมืองเอ็กเคิลส์ เกรเทอร์แมนเชสเตอร์ และในปีเดียวกันมีการเปิดแม็คโครสาขาแรกนอกทวีปยุโรปที่ประเทศแอฟริกาใต้

ในคริสต์ทศวรรษ 1970 และคริสต์ทศวรรษ 1980 แม็คโครได้ขยายธุรกิจไปยังทวีปอเมริกาและทวีปเอเชีย โดยแม็คโครได้ขยายสาขาไปยังสหรัฐอเมริกาในช่วงกลางคริสต์ทศวรรษ 1980 ก่อนที่กิจการในประเทศนี้จะถูกเข้าซื้อโดยเคมาร์ทในปี ค.ศ. 1989 และปีถัดมา (ค.ศ. 1990) ได้ปรับปรุงสาขาส่วนใหญ่เป็นเพซแวร์เฮาส์

แม็คโครได้ขยายธุรกิจเข้าสู่ทวีปเอเชียโดยเปิดสาขาแรกในประเทศไทยเมื่อปี ค.ศ. 1989 ภายใต้การดำเนินงานของบริษัท สยามแม็คโคร จำกัด ในรูปแบบกิจการร่วมค้าระหว่างเครือเจริญโภคภัณฑ์ และเอสฮาเฟโฮลดิงส์ ต่อมาในปี ค.ศ. 1994 สยามแม็คโครได้วางแผนเข้าจดทะเบียนในตลาดหลักทรัพย์แห่งประเทศไทย เพื่อระดมทุนสำหรับโครงการขยายกิจการ

ในปี ค.ศ. 1990 แม็คโครในประเทศแอฟริกาใต้ถูกแลกเปลี่ยนหุ้น โดยให้แมสมาร์ทถือหุ้นแทน และต่อมาในปี ค.ศ. 2004 เอสฮาเฟได้ขายหุ้นที่ถืออยู่ในแมสมาร์ทออกไปทั้งหมด

แม็คโครเริ่มดำเนินธุรกิจในประเทศมาเลเซียเมื่อประมาณปี ค.ศ. 1994 โดยเปิดสาขาแรกที่ชะฮ์อาลัม ตามด้วยสาขาถัด ๆ มาในเซลายังและโจโฮร์บะฮ์รู โดยแม็คโครมาเลเซียเป็นความร่วมมือระหว่างบริษัทแม่จากเนเธอร์แลนด์กับบริษัทพัฒนารัฐเซอลาโงร์ (PKNS) และกิจการร่วมค้า พีเคเอ็นเอส-อินช์เคป ในปีแรกของการดำเนินงาน แม็คโครมาเลเซียได้ลงทุนรวมทั้งสิ้น 90 ล้านริงกิต และมีแผนที่จะเปิดเพิ่มอีก 6–8 สาขาในช่วงไม่กี่ปีข้างหน้า

ในปี ค.ศ. 1998 เอสฮาเฟได้จำหน่ายร้านแม็คโครในยุโรปให้กับพันธมิตรจากประเทศเยอรมนีคือ เมโทร เอจี โดยได้ประกาศการจำหน่ายดังกล่าวเมื่อวันที่ 29 ตุลาคม ค.ศ. 1997 และได้รับการอนุมัติจากคณะกรรมการกํากับดูแลกิจการของเมโทร เอจี เมื่อวันที่ 17 ธันวาคม ค.ศ. 1997

แม็คโครเข้าสู่ตลาดของประเทศฟิลิปปินส์เมื่อปี ค.ศ. 1996 ผ่านกิจการร่วมค้ากับเอสเอ็ม ไพรม์ โฮลดิ้งส์ และกลุ่มอยาลา ในชื่อ "ฟิลิปินาสแม็คโคร" ก่อนที่ในปี ค.ศ. 2004 กลุ่มอยาลาจะขายหุ้น 28% ของตนให้กับพันธมิตรในกิจการร่วมค้า ต่อมาในช่วงปลายปี ค.ศ. 2007 เอสเอ็ม อินเวสต์เมนต์ คอร์ปอเรชั่น ได้เพิ่มสัดส่วนการถือหุ้นในฟิลิปินาสแม็คโครเป็น 60% และได้ผนวกร้านแม็คโครเข้ากับการดำเนินงานของบริษัท ในที่สุด กลุ่มบริษัทเอสเอ็มก็ได้เข้าถือครองกิจการแม็คโครทั้งหมด และเปลี่ยนชื่อร้านทั้งหมดเป็นเอสเอ็ม ไฮเปอร์มาร์เก็ต และ เอสเอ็ม เซฟมอร์

วันที่ 31 มกราคม ค.ศ. 2007 แม็คโครมาเลเซียถูกเทสโก้เข้าซื้อ ทำให้ร้านแม็คโครเดิมทั้ง 8 แห่งในประเทศมาเลเซียถูกเปลี่ยนเป็น "เทสโก้ เอ็กซ์ตร้า"

ในปี ค.ศ. 2010 แม็คโครอินโดนีเซียถูกขายให้กับล็อตเต้ มาร์ท และปรับโฉมเป็นศูนย์ขายส่งล็อตเต้ มาร์ท

ในปี ค.ศ. 2011 วอลมาร์ตได้เข้าครอบครองกิจการแม็คโครในประเทศแอฟริกาใต้ หลังจากเข้าซื้อหุ้นส่วนใหญ่ในแมสมาร์ท (ซึ่งวอลมาร์ทเข้าซื้อทั้งหมดในปีเดียวกัน)

ในปี ค.ศ. 2012 เมโทรได้จำหน่ายธุรกิจแม็คโครในสหราชอาณาจักรให้กับกลุ่มบุคเกอร์ ขณะที่แม็คโคร-ฮาบิบ ในประเทศปากีสถาน ได้เปลี่ยนชื่อเป็น เมโทร-ฮาบิบ

ในปี ค.ศ. 2013 เอสฮาเฟได้จำหน่ายบริษัท สยามแม็คโคร จำกัด (มหาชน) ในประเทศไทย ให้กับบริษัท ซีพี ออลล์ จำกัด (มหาชน) ซึ่งเป็นบริษัทย่อยของเครือเจริญโภคภัณฑ์

ในปี ค.ศ. 2014 เมโทรได้จำหน่ายแม็คโครในประเทศกรีซให้กับสกลาเวนิทิส และปรับโฉมเป็น เดอะ มาร์ท เมื่อปี ค.ศ. 2016

ในปี ค.ศ. 2020 แม็คโครในประเทศบราซิลจำนวน 30 แห่งจากทั้งหมด 54 แห่งถูกเข้าซื้อโดยคาร์ฟูร์

ในเดือนธันวาคม ค.ศ. 2022 แม็คโครเบลเยียมประกาศล้มละลาย ส่งผลให้แม็คโครในประเทศเบลเยียมทั้ง 6 สาขาปิดทำการอย่างถาวร

## ประเทศไทย

## อ้างอิง

หมวดหมู่:บริษัทของเยอรมนี
หมวดหมู่:บริษัทที่ก่อตั้งในปี พ.ศ. 2511
หมวดหมู่:บริษัทข้ามชาติ